‘พื้นฐาน’ มาพร้อม ‘ความเชื่อ’
*ดูเหมือนความวุ่นวายที่เกิดขึ้นกับผู้คนมากมายในช่วงเวลานี้ น่าจะเป็นผลมาจากสถานการณ์ติดเชื้อไวรัสมรณะทุเลาลงเรื่อย ๆ จึงทำให้ผู้คนมากมายกระเหี้ยนกระหือรืออยากโชว์ภูมิความรู้อวดชาวบ้านชาวช่อง เลยทำให้เรื่องราวที่เกิดขึ้นในแต่ละวันถูกตีความบิด ๆ เบี้ยว ๆ จากความเป็นจริงค่อนข้างเยอะ “โมนิก้า” ถึงอยากให้ทุกคนสงบปากสงบคำกันสักหน่อย และมองไปในทางเดียวกันว่า “ต้องร่วมมือกัน” นะตัวเอง
21 เม.ย. 2563

เจาะกระดาน : โมนิก้าและทีมงาน
*ดูเหมือนความวุ่นวายที่เกิดขึ้นกับผู้คนมากมายในช่วงเวลานี้ น่าจะเป็นผลมาจากสถานการณ์ติดเชื้อไวรัสมรณะทุเลาลงเรื่อย ๆ จึงทำให้ผู้คนมากมายกระเหี้ยนกระหือรืออยากโชว์ภูมิความรู้อวดชาวบ้านชาวช่อง เลยทำให้เรื่องราวที่เกิดขึ้นในแต่ละวันถูกตีความบิด ๆ เบี้ยว ๆ จากความเป็นจริงค่อนข้างเยอะ “โมนิก้า” ถึงอยากให้ทุกคนสงบปากสงบคำกันสักหน่อย และมองไปในทางเดียวกันว่า “ต้องร่วมมือกัน” นะตัวเอง
*ด้วยเหตุนี้ถึงทำให้ “โมนิก้า” พยายามควบคุมอารมณ์ไม่ให้เกิดอาการธาตุไฟแตกก่อนเวลาอันควร เพราะเดี๊ยนอยากปะฉะดะกับพวกปากบอนเหลือเกิน และพร้อมจะนำข้อเท็จจริงมาตีแสกหน้าให้หงายเงิบกันไปข้างหนึ่ง แต่เผอิญห้วงเวลานี้ต้องมองไปข้างหน้าเป็นหลัก และต้องพยายามไม่ใส่ใจกับเสียงเห่าหอนโหยหวนที่มีออกมาเป็นระยะ จึงขอเก็บบัญชีหนังหมาไว้คิดในภายภาคหน้านะจ๊ะ
*ประเด็นดังกล่าวเกี่ยวพันกับการทะยานของดัชนีอย่างมีนัยสำคัญ เพราะสิ่งที่หลายคนเชื่อ ณ เวลานี้คือ ทุกภาคส่วนจะช่วยกอบกู้เศรษฐกิจไทยให้กลับมาดีดังเดิม โดยเฉพาะในมุมของการอัดฉีดเงินควบคู่กับการสร้างงานใหม่ น่าจะเป็นจุดที่ทำให้ทุกอย่างเห็นเป็นรูปธรรมมากสุด “โมนิก้า” ถึงอยากให้ทุกคนช่วยกันมองไปทีละสเต็ปเพื่อความสบายใจ และขอให้เลิกพฤติกรรมกวนน้ำให้ขุ่นด้วยนะคะ
*เหมือนกับคอมเมนต์ที่ “โมนิก้า” เคยแสดงทรรศนะระดับเหมาะสมของดัชนีอยู่ที่บริเวณ 1,250 จุด ก็มาจากพื้นฐานทางความคิดเกี่ยวกับกำไรต่อหุ้นปี 2563 น่าจะอยู่แถว 80 บาท และเมื่อนำมาเปรียบเทียบกับดัชนีล่าสุดยืนอยู่ที่ 1,252.92 จุด ลบไป 13.48 จุด ด้วยมูลค่าการซื้อขาย 5.86 หมื่นล้านบาท ก็เป็นการประเมินจากข้อเท็จจริงที่เกิดขึ้นก่อนหน้านี้ จึงอยากให้แฟนคลับมองเรื่องต่าง ๆ อย่างมีเหตุผลเจ้าค่ะ
*เช่นเดียวกับในรายของ CPF ไต่ระดับขึ้นต่อเนื่องแบบช้า ๆ จนวานนี้โดนเทลงมาปิดที่ 27 บาท ลบไป 0.50 บาท หรือลงไป 1.80% ด้วยมูลค่าการซื้อขาย 500 ล้านบาท ไม่น่าจะเป็นปมที่สร้างความสั่นสะเทือนต่อการทะยานขึ้นของหุ้นในอนาคต เพราะแถวนี้เป็นฐานเก่าที่เล่นกันมาหลายรอบ เมื่อบวกกับจิตศรัทธาในการสร้างโรงงานผลิตหน้ากากบริจาคโรงพยาบาลเดือนละ 3 ล้านชิ้น พร้อมกับรับคำเชิญเพื่อช่วยรัฐบาลฟื้นฟูเศรษฐกิจ “โมนิก้า” เลยตั้งจิตภาวนา อนุโมทนา สาธุ ให้หุ้นวิ่งยาว ๆ จากบุญกุศลที่ทำด้วยนะคะ
*ประเด็นดังกล่าวยังเชื่อมโยงไปยังหุ้น EA ภายใต้การกุมบังเหียนของ “เฮียอมร” ก็เปิดรับสมัครพนักงานใหม่มากถึง 70 กว่าอัตราในภาวะไวรัสมรณะยังไม่สงบแบบนี้ “โมนิก้า” มองได้ทันที 2 มุมคือ ธุรกิจยังขยายตัวได้ดี กับ ต้องการช่วยเหลือสังคม และเหตุการณ์ตรงนี้กระมังที่ทำให้รัฐบาลต้องดำเนินการส่งเทียบเชิญหัวเรือใหญ่อย่าง “เฮียสมโภชน์” ไปร่วมนั่งโต๊ะพูดคุยเพื่อหาทางกระตุ้นเศรษฐกิจ พร้อมกับทำให้ราคาหุ้นในกระดานขยับขึ้นมาปิดที่ 37 บาท บวกไป 0.50 บาท หรือขึ้นไป 1.40% ด้วยมูลค่าการซื้อขาย 258 ล้านบาท น่าสนใจขึ้นมาทันที..อิอิอิ
*หุ้นอีกหนึ่งรายที่กำลังมีโมเมนตัมดี และช่วยเหลือสังคมด้วยการลดราคาสินค้า เดี๊ยนคงขอโฟกัสไปที่หุ้น BJC ภายใต้กลุ่ม “เสี่ยเจริญ” เป็นลำดับถัดมา เพราะเมื่อดูตามรูปการณ์ที่เกิดขึ้นในเที่ยวนี้ “โมนิก้า” ย่อมเล็งเห็นผลดีที่เกิดขึ้นในระบบเศรษฐกิจมากมาย แถมเมื่อมองดูราคาหุ้นที่ระดับ 42.25 บาท ลบไป 1.50 บาท หรือลงไป 3.40% ด้วยมูลค่าการซื้อขาย 820 ล้านบาท น่าจะเป็นจุดที่เล่นรอบได้สบาย ๆ นะจ๊ะ
*เช่นเดียวกับในรายของ OSP ก็ขอเป็นส่วนหนึ่งในการช่วยลดภาระของสังคมด้วยการร่วมมือกับทางการลดราคาสินค้า “โมนิก้า” เลยต้องออกมากล่าวชื่นชมเพื่อให้กำลังใจคนทำดี และหวังว่าบริษัทอื่น ๆ จะช่วยแบบนี้กันเยอะ ๆ เพื่อทำให้ประเทศไทยกลับมาศิวิไลซ์อีกครั้งหนึ่ง ขณะที่ราคาหุ้นในกระดานยืนปิดที่ 40 บาท ลบไป 0.25 บาท ด้วยมูลค่าการซื้อขาย 232 ล้านบาท ก็ไม่ใช่เรื่องน่ากังวล เพราะหุ้นขยับขึ้นมาจาก 27 บาทนะตัวเอง
*สำหรับอีกรายที่มาไกลอย่างหุ้น RBF คงมาจากแฟนคลับเข้ามาตะลุมบอนเป็นช่วง ๆ วานนี้ถึงเห็นหุ้นกระชากขึ้นมาปิดที่ 4.46 บาท บวกไป 0.22 บาท หรือขึ้นไป 5.20% ด้วยมูลค่าการซื้อขาย 162 ล้านบาท “โมนิก้า” ถือเป็นอีกหนึ่งเกมที่ต้องดูยาว ๆ เพราะหุ้นกลับขึ้นมายืนที่ฐานเก่าอย่างเป็นทางการ และยังวิ่งทะลุแนวต้านหมดทุกแนวเสียด้วย จึงคาดหวังจะเห็นหุ้นขึ้นไปทดสอบยอดเก่าบริเวณ 5.30 บาทไงล่ะคะ..เฮีย ค.